CELEX: 22021D0036
Language: el
Date: 2020-12-16 00:00:00
Title: Απόφαση αριθ. 3/2020 της επιτροπής χερσαίων μεταφορών Κοινότητας/Ελβετίας της 16ης Δεκεμβρίου 2020 σχετικά με το σύστημα επιβολής τελών στα οχήματα, το οποίο εφαρμόζεται στην Ελβετία από την 1η Ιουλίου 2021 [2021/36]

18.1.2021   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 15/48
               
            
         ΑΠΟΦΑΣΗ αριθ. 3/2020 ΤΗΣ ΕΠΙΤΡΟΠΗΣ ΧΕΡΣΑΙΩΝ ΜΕΤΑΦΟΡΩΝ ΚΟΙΝΟΤΗΤΑΣ/ΕΛΒΕΤΙΑΣ
         της 16ης Δεκεμβρίου 2020
         σχετικά με το σύστημα επιβολής τελών στα οχήματα, το οποίο εφαρμόζεται στην Ελβετία από την 1η Ιουλίου 2021 [2021/36]
         Η ΕΠΙΤΡΟΠΗ ΧΕΡΣΑΙΩΝ ΜΕΤΑΦΟΡΩΝ ΚΟΙΝΟΤΗΤΑΣ/ΕΛΒΕΤΙΑΣ,
         Έχοντας υπόψη τη συμφωνία μεταξύ της Ευρωπαϊκής Κοινότητας και της Ελβετικής Συνομοσπονδίας σχετικά με τις σιδηροδρομικές και οδικές μεταφορές εμπορευμάτων και επιβατών (1) (στο εξής: συμφωνία), και ιδίως το άρθρο 40 παράγραφος 6 και το άρθρο 52 παράγραφος 4,
         Εκτιμώντας τα ακόλουθα:
         
                     (1)
                  
                  
                     Σύμφωνα με το άρθρο 40 της συμφωνίας, η Ελβετία έχει επιβάλει από την 1η Ιανουαρίου 2001 σύστημα είσπραξης τελών χωρίς διακρίσεις σε οχήματα για το κόστος που συνεπάγονται (στο εξής: τέλη κυκλοφορίας βαρέων φορτηγών οχημάτων βάσει επιδόσεων). Το τέλος διαφοροποιείται ανάλογα με τρεις κατηγορίες προτύπων εκπομπών (κατηγορίες EURO).
                  
               
                     (2)
                  
                  
                     Για τον σκοπό αυτόν, η συμφωνία ορίζει στο άρθρο 40 παράγραφοι 2 και 4 τον σταθμισμένο μέσο όρο των τελών, το μέγιστο τέλος για την κατηγορία των πλέον ρυπογόνων οχημάτων, καθώς και τη μέγιστη διαφορά τέλους από μία κατηγορία σε άλλη.
                  
               
                     (3)
                  
                  
                     Σύμφωνα με το άρθρο 40 παράγραφος 6 της συμφωνίας, η επιτροπή χερσαίων μεταφορών Κοινότητας/Ελβετίας καθορίζει τη στάθμιση βάσει εξέτασης ανά διετία, για να λαμβάνονται υπόψη η εξέλιξη όσον αφορά τη διάρθρωση του αποθέματος οχημάτων που κυκλοφορούν στην Ελβετία και η εξέλιξη των προτύπων ΕURO. Δεδομένου του εκσυγχρονισμού του αποθέματος οχημάτων που κυκλοφορούν στην Ελβετία, γεγονός που συνεπάγεται ότι όλο και περισσότερα οχήματα πληρούν τα πλέον πρόσφατα πρότυπα EURO, η κατανομή των κατηγοριών προτύπων EURO θα πρέπει να προσαρμοστεί, ώστε η λιγότερο ρυπογόνος κατηγορία EURO VI να παραμείνει στην κατηγορία χαμηλότερου τέλους, ενώ οι κατηγορίες εκπομπών EURO IV και V να καταταχθούν στην κατηγορία υψηλότερου τέλους.
                  
               
                     (4)
                  
                  
                     Για τους ίδιους λόγους, είναι εξίσου σημαντικό να καταργηθεί η έκπτωση 10 % για το επίπεδο κατηγορίας τελών η οποία προβλέπεται στην απόφαση αριθ. 1/2011 της επιτροπής χερσαίων μεταφορών Κοινότητας/Ελβετίας (2), και χορηγείται σε οχήματα των κατηγοριών εκπομπών EURO ΙΙ και EURO ΙΙΙ τα οποία εξοπλίστηκαν εκ των υστέρων με εγκεκριμένο σύστημα φίλτρου σωματιδίων,
                  
               Αποφασίζει:
         
            Άρθρο 1
            Το τέλος κυκλοφορίας βαρέων φορτηγών οχημάτων βάσει επιδόσεων για όχημα του οποίου το πραγματικό συνολικό βάρος με φορτίο δεν υπερβαίνει τους 40 τόνους και διανύει απόσταση 300 χιλιομέτρων ανέρχεται σε:
            
                        —
                     
                     
                        372,00 ελβετικά φράγκα για την κατηγορία τέλους 1
                     
                  
                        —
                     
                     
                        322,80 ελβετικά φράγκα για την κατηγορία τέλους 2
                     
                  
                        —
                     
                     
                        273,60 ελβετικά φράγκα για την κατηγορία τέλους 3.
                     
                  
         
            Άρθρο 2
            Η κατηγορία τέλους 1 εφαρμόζεται σε όλα τα οχήματα που τέθηκαν σε κυκλοφορία πριν από την έναρξη ισχύος του προτύπου EURO VI.
            Η κατηγορία τέλους 3 εφαρμόζεται σε οχήματα της κατηγορίας εκπομπών EURO VI.
         
         
            Άρθρο 3
            Η απόφαση αριθ. 1/2011 καταργείται.
         
         
            Άρθρο 4
            Η παρούσα απόφαση αρχίζει να ισχύει την 1η Ιουλίου 2021.
         
         
            Βέρνη, 16 Δεκεμβρίου 2020
            
               
                  Για την Ελβετική Συνομοσπονδία
               
               
                  Ο Πρόεδρος
               
               Peter FÜGLISTALER
            
            
               
                  Για την Ευρωπαϊκή Ένωση
               
               
                  Η επικεφαλής της αντιπροσωπείας της Ευρωπαϊκής Ένωσης
               
               Elisabeth WERNER
            
         
         
            (1)  ΕΕ L 114 της 30.4.2002, σ. 91.
         
            (2)  Απόφαση αριθ. 1/2011 της Επιτροπής χερσαίων μεταφορών Κοινότητας/Ελβετίας, της 10ης Ιουνίου 2011, σχετικά με τη χορήγηση έκπτωσης στα τέλη κυκλοφορίας βαρέων φορτηγών οχημάτων βάσει των παρεχόμενων υπηρεσιών, σε οχήματα των κατηγοριών εκπομπής ρύπων EURO II και III με εγκεκριμένο σύστημα μείωσης σωματιδίων (ΕΕ L 193 της 23.7.2011, σ. 52).